በኢትዮጵያ ፕሪሚየር ሊግ ዛሬ ሁለት ጨዋታዎች ይጠበቃሉ
በ14ኛ ሳምንት የኢትዮጵያ ፕሪሚየር ሊግ ዛሬ ወልቂጤ ከተማ ከሲዳማ ቡና 9:00 ሰዓት ላይ የሚጫወቱ ሲሆን ፤ ሰበታ ከተማ ከኢትዮጵያ ቡና ከቀኑ በ10:00 ሰዓት በአዲስ አበባ ስታዲየም ይጫወታሉ። ሲዳማ ቡና እና ወልቂጤ ከተማ ከቀኑ 9:00 ሰዓት ወልቂጤ ላይ የሚያደርጉት ጨዋታ ቅድሚያ የሚደረግ ሲሆን፤ ከፍተኛ ፉክክር የሚታይበት እንደሚሆን ይጠበቃል፡፡ በፕሪሚየር ሊጉ የደረጃ ሰንጠረዥ በ13 ጨዋታዎች 18 ነጥብ በመሰብሰብና በ3 የጎል ክፍያ 7ኛ ደረጃ የተቀመጠው ሲዳማ ቡና በዛሬው ጨዋታ ነጥብ ይዞ እንደሚወጣ ግምት ተሰጥቶታል። ሲዳማ በውድድር ዓመቱ የነበረው ጅማሬ ጥሩ የሚባል ባይሆንም በሂደት ለውጥ እያሳየ ይገኛል። በተለይ በ13ኛው የፕሪሚየር ሊጉ መርሃ ግብር ከአዳማ ከተማ ጋር በነበረው ጨዋታ፤ 3ለ 2 በሆነ ውጤት ከማሸነፍ በተጓዳኝ የነበረው እንቅስቃሴ ለውጡን የሚያረጋግጥ እንደነበር አስመስክሯል፡፡ ሲዳማ ቡና ከሜዳው ውጪ በሚያደርገው በዛሬው ጨዋታ ከወልቂጤ በኩል ፈተና የሚገጥመው ቢሆንም ነጥብ ይዞ  የመመለስ ዕድል እንዳለው ግምት ወስዷል።በሌላ በኩል ደግሞ ጨዋታው ከሜዳው ውጪ መሆኑ ነጥብ ሊያሳጣው እንደሚችል ተጠቁሟል። በ13 ጨዋታዎች 18 ነጥብ ቢሰበስብም በወላይታና ሲዳማ ቡና በግብ ክፍያ ተበልጦ 9ኛ ደረጃ ላይ የተቀመጠው ወልቂጤ በቀላሉ እጅ የሚሰጥ አለመሆኑም ተገምቷል። ፕሪሚየር ሊጉን አዲስ ከተቀላቀሉት ክለቦች አንዱ የሆነው ወልቂጤ ጥሩ እንቅስቃሴ እያሳየ የሚገኝ ክለብ መሆኑ ተደምሮ ሲዳማ ቡናዎች ሊፈተኑ ይችላሉ። በ13ኛው ሳምንት ከኢትዮጵያ ቡና 1 ለ1 የወጣው ወልቂጤ አንጋፋውን ክለብ ነጥብ ተጋርቶ በወጣ ማግስት የሚያደርገው ጨዋታ እንደመሆኑ፤ በዛሬው ጨዋታ በጥሩ ሥነልቦና ወደ ሜዳ የሚገባ ይሆናል። ሲዳማ ቡና በውድድር ዓመቱ ደካማ እንቅስቃሴ እያሳየ የሚገኝ መሆኑ ደግሞ ወልቂጤዎች የተሻለ የአሸናፊነትና የጨዋታ ብልጫ ሊኖራቸው እንደሚችል ቅድመ ጨዋታ ግምት እየተሰጠ ይገኛል። ወልቂጤ ከነማ በዛሬው ጨዋታ ፕሪሚየር ሊጉን አዲስ ከተቀላቀሉት አንዱ የሆነው ወልቂጤ ሲዳማ ቡናን ማሸነፍ ከቻለ አሁን ካለበት 9ኛ ደረጃ ሁለትና ሦስት ደረጃን በማሻሻል ወደፊት የመምጣት ዕድል ይኖረዋል። ሲዳማ ቡና በተመሳሳይ የዛሬውን ጨዋታው ማሸነፍ ከቻለ ካለበት ደረጃ ከፍ የማለት ዕድል ይኖረዋል።በአዲስ አበባ ስታዲየም ከቀኑ 10 :00 ሰዓት የሚደረገው ሰበታ ከተማ ከኢትዮጵያ ቡና ሌላው ተጠባቂ ጨዋታ ነው። ሰበታ ከተማ ፕሪሚየር ሊጉ የደረጃ ሰንጠረዥ በ13 ጨዋታ 17 ነጥብ በመሰብሰብ 10ኛ ደረጃ ላይ የተቀመጠ ሲሆን ፤ ኢትዮጵያ ቡና ደግሞ በ13 ጨዋታ 14 ነጥብ በመሰብሰብ በፕሪሚየር ሊጉ የደረጃ ሰንጠረዥ 14ኛ ደረጃ ላይ ተቀምጧል። የውድድር ዓመቱን አዲስ የተቀላቀለው ሰበታ በዛሬው ጨዋታ ነጥብ ይዞ መውጣት የሚችልበት ዕድል ያለው ሲሆን፤ የቡናማዎቹ የውድድር ዓመቱ ደካማ እንቅስቃሴን በመጠቀም ነጥብ ይዘው የመውጣት ዕድል እንደሚኖራቸው መላምቶች ተቀምጠዋል። በተመሳሳይ ኢትዮጵያ ቡና የዛሬውን ጨዋታ የመውረድ አደጋ ስጋት ውስጥ መሆኑን ተከትሎ ነጥብ ይዞ ለመውጣት ከፍተኛ የሆነ መስዋዕትነት እንደሚከፍል ይጠበቃል። በሰበታ ከተማ እና በኢትዮጵያ ቡና መካከል ከቀኑ 10፡00 ሰዓት የሚያደርጉት ጨዋታ ጠንካራ ፉክክር የሚስተዋልበት ስለመሆኑ ተገምቷል።አዲስ ዘመን የካቲት 9/ 2012 ዓ.ም ዳንኤል ዘነበ